Хышықәса рышьҭахь аконцерттә программа рыманы ҩаԥхьа Аԥсныҟа иааит Игор Моисеев ихьӡ зху Амилаҭтә кәашарақәа рҳәынҭқарратә академиатә ансамбль. Урыстәылатәи аколлектив раԥхьаӡа акәны Аԥсны иқәгылеит 2013 шықәсазы акультуратә сезон "Урыстәыла-Аԥсны" аҳәаақәа ирҭагӡаны иазгәарҭоз Урыстәыла Амшныҳәа аан. Аҩынтә раан - 2018 шықәсазы, Аԥсны Аиааиреи Ахьыԥшымреи 25 шықәса рхыҵра амш аҳаҭыр азы.
Уажәазы артистцәа иааргеит "Адунеи амилаҭтә кәашарақәа" захьӡу апрограмма - Игор Моисеев иқәиргылахьаз ахореографиатә ԥҵамҭақәа иуникалтәу рцикл. Апрограмма иалалеит абырзен кәашара "Сиртаки", аргентинатәи ахьчаҩцәа рыкәашара "Гаучо", калмыктәи акәашара "Аҭаҭар ҭыԥҳа" ("Татарочка"), адыга кәашара, венесуелатәи акәашара "Хоропо", аиспан "Баллада", иара убас илегендахаз ансамбль акәашара "Аҵәа" ("Яблочко").
Аконцерт иахәаԥшразы еизаз ауааԥсыра Аҳәынҭфилармониа азал дырҭәит.
Амилаҭтә кәашарақәа рҳәынҭқарратә академиатә ансамбль Игор Моисеев иаԥиҵеит 1937 шықәсазы. Уи афольклор асахьаркыратә интерпретациа азызуа адунеи аҿы раԥхьатәи профессионалтә хореографиатә коллективхеит. 1938 шықәса инаркны ансамбль еиԥмырҟьаӡакәа Урыстәылеи аҳәаанырцәи гастрольҳасабла еимнадоит. Иара Гиннес ирекордқәа урыстәылатәи ашәҟәы ианылеит зегь реиҳа агастрольқәа мҩаԥызгахьоу ансамбль аҳасабала.